IBhayibheli Lami LokuSebenzela nokuFunda INcwadi-3

UJesu ubelethiwe
UJesu ebukhazini beKana
UmSamariya olungileko
UJesu nesiwuruwuru
UZakewu
UJesu uyaphila

bible society
of south africa

© Bible Society of South Africa 2020

UJesu ubelethiwe

UJosefa noMariya basuka emzini weNazaretha baya emzini weBhethelehema.

Nabafika eBhethelehema, bafunyana kunganandawo ngekumbeni yeenkhambi.

EBhethelehema, uMariya wabeletha umntwana.

Wamphuthela ngamatjhila, wamlalisa ngekerebheni.

Abelusi abathileko begade baditjhe ebusuku emmangweni.

Begade baqaphe izimvu zabo.

Ingilozi yeKosi yaziveza kibo abelusi.

Iphazimulo yeKosi yakhanya phezu kwabo.

Besaba kwamambala.

Ingilozi yathi kibo, “Ningesabi! Nginilethele iindaba ezimnandi.

Khona namhlanje kubelethwe uJesu eBhethelehema. UyiKosi.

Nizakufumana umntwana aphuthelwe ngamatjhila alaliswe ngekerebheni.”

Idumo kuZimu! Idumo kuZimu!
Idumo kuZimu! Idumo kuZimu!

Khonokho kwabonakala umkhambathi weengilozi ezulwini uvuma usithi,

“Idumo kuZimu ezulwini eliphezulu, nokuthula ephasini kilabo abathokozelwa nguye.”

Iingilozi zabuyela emuva ezulwini.

Yeke abelusi bathi omunye komunye, “Asiyeni eBhethelehema siyokubona lokho okwenzekileko.”

Yeke barhaba, bafumana uMariya noJosefa, babona nomntwana alele ngekerebheni.

Kweza izazi zifuna uJesu.

Zazivela kude ngepumalanga.

Ikwekwezi yazisiza ukufumana lapha uJesu bekakhona.

Ikwekwezi yakhamba ngaphambi kwezazi beyayokujama ngehla kwendawo lapha bekunomntwana khona.

Kwathi lokha izazi nazibona ikwekwezi, zajabula khulu!

Izazi zangena ngekumbeni.

Zathi nazibona umntwana nonina uMariya, zaguqa, zamlotjha.

Yeke zakhupha izipho zazo zakhunga umntwana.

Bekunegolide, imire netjhwalo.

UJesu ebukhazini beKana

Ngemzini weKana kwaba khona ubukhazi, yeke unina lakaJesu gade alapho.

UJesu nabafundi bakhe nabo begade bamenyiwe.

Kodwana baphelelwa liwayini.

Unina lakaJesu wathi kuye, “Abasenalo iwayini.”

Kodwana uJesu wathi kuye, “Kubayini ukhathazeka ngokuqalene nami? Isikhathi sami asikafiki.”

Unina watjela iinceku wathi, “Yenzani nanyana yini anitjela khona.”

Bekunemijeka yamanzi lapho.

UJesu wathi eencekwini, “Zalisani imijeka leyo ngamanzi.”

Bayizalisa yaphuphuma.

Yeke uJesu watjela iinceku wathi, “Yikhani-ke, niyokunikela usomnyanya.”

Usomnyanya wanandipha amanzi asele aphenduke iwayini.

Usomnyanya ubegade angazi bonyana iwayini lelo libuya kuphi.

Yeke wabiza umkhwenyani wathi kuye,

“Woke umuntu ukhupha iwayini elimnandi qangi.

Kodwana wena usalokho ukhuphe elimnandi bekube kunje!”

UJesu wenza isibonakaliso sokuthoma lesi eKana.

Ukusuka ngesikhatheso abafundi bakhe bamkholwa.

UmSamariya olungileko

Ngelinye ilanga uJesu bekakhuluma nabantu.

Indoda ethileko yambuza yathi, “Ngubani umakhelana wami?”

UJesu wacocela abantu umfanekiso.

Kwakhe kwaba nomuntu owayekhamba endleleni.

Wasahlelwa badlelezeli.

Badabula izambatho zakhe bamdula.

Bapheze bambulala umuntu loyo, bamtjhiya arabhalele lapho.

Kwavela umphristi akhamba ngendlela leyo.

Wathi nabona umuntu loyo, wamdlula, wakhambela kude naye.

Khona lapho kwavela umsizi wethempelini ngayo indlela leyo.

Waphambukela wayokuqala umuntu loyo. Wasuka lapho wagegeda, akhambela ngale kwendlela.

Kodwana kwakunomuntu obekavela enarheni yeSamariya, akhamba ngendlela leyo.

Wathi nakabona umuntu wabantu loyo obegade abethwe badlelezeli, wamzwela ubuhlungu, waya kuye.

Wathela amafutha newayini emancebeni wakhe, wawabhanditjha.

Wakhweza umuntu loyo kudumbana wakhe.

Wasa umuntu loyo ekumbeni yeenkhambi.

Ekumbeni yeenkhambi lapho wamnakekela.

Ngelanga elilandelako wakhupha iimpaparwana ezimbili zesiliva.

Wazinikela umninikumba yeenkhambi wathi kuye, “Yewumnakekele. Nangibuya ngendlela le, ngizakukhokhela zoke iindleko obe nazo ngaye.”

Kwathi bona uJesu aqede ukucoca umfanekiso, wabuza wathi, “Ngimuphi umuntu obe njengomakhelana emuntwini obethweko lo na?”

Indoda leyo yaphendula yathi, “Ngiloyo obe nomusa kuye.”

Yeke uJesu wathi, “Nawe yenza sona leso.”

UJesu nesiwuruwuru

UJesu wangena ngemkhunjini.

Abafundi bakhe nabo bebangemkhunjini lapho.

Bayamela ngaphetjheya kwelitsha.

UJesu begade alele emsamo womkhumbi.

Khona lapho kwaphephetha ummoya onamandla.

Amaza angena ngemkhunjini, umkhumbi wapheze waminza.

Kodwana uJesu bekasoloko alele.

Abafundi baya kuJesu bafese bamvusa.

Bathi, “Yewusisindise Kosi! Sele sizakufa!”

UJesu wathi, “Nithuswe yini?”

Yeke uJesu wavuka.

Walayela ummoya namaza bonyana kuthule.

Wathi, “Thula uthi du!”

Khona lapho kwaba nokuthula okukhulu.

Abafundi barareka begodu bathuka.

Bathi omunye komunye, “Kanti ngubani umuntu lo? Ngitjho nemimoya namaza kuyamlalela!”

UJesu nabafundi bakhe bathaya, bayamela ngaphetjheya kwelitsha.

UZakewu

Bekunendoda ebekuthiwa nguZakewu.

Woke umuntu bekamazi.

UZakewu begade ayindoda esikhumkani, ahlala eJerikho.

Abantu bebangamthandi, ngombana begade amthelisi.

UZakewu bekakhuphisa abantu imali yomthelo.

Imali leyo beyiya kubaphathi.

Ngelinye ilanga uJesu wafika eJerikho.

UZakewu begade afuna ukubona bonyana uJesu lo ngubani.

Kodwana uZakewu akhange akghone ngombana begade amfitjhani.

UZakewu wagijimela ngaphambi kwesiqubuthu, wafese wakhwela emthini.

Wakhwela emthini lapho kobana akghone ukubona uJesu.

Kwathi uJesu nafika endaweni leyo waqala phezu.

UJesu wathi, “Rhaba wehle, Zakewu. Kumele ngiyokuhlwa kwakho namhlanje.”

Yeke uZakewu warhaba wehla.

UZakewu wamukela uJesu emzini wakhe.

UZakewu bekathabe kwamambala.

Boke abantu ababona lokho banghonghoyila.

Bathi, “UJesu uhlwe emzini wesoni!”

UZakewu wasikima wathi kuJesu,

“Nomzana, ngizokunikela isiquntu sakho koke enginakho kabadududu.

Nakube kukhona engamdlelezeleko, ngizamkhokhela ngokubuyelelwe kane.”

UJesu wathi, “Namhlanje koke kubuyele esigeni emndenini lo. Ngizele ukuzokusindisa abantu abalahlekileko.”

Nje-ke qalani bona uZakewu uthabe kangangani!

UJesu uyaphila

UJesu nabafundi bakhe baya esimini.

UJesu wathandaza wathi, “Yenza kimi njengokuthanda kwakho.”

Yeke kwavela uJudasi arhola abantu baphethe iinsabula neembhuku.

Bafika babopha uJesu. Bathatha uJesu bamusa kumPhristi omKhulu.

UmPhristi omKhulu wabuza uJesu wathi, “UyiNdodana kaZimu na?” UJesu waphendula wathi, “Ngingiyo.”

Yeke umPhristi omKhulu wathi kumalunga womkhandlu, “Kufanele senzeni ngoJesu na?”

Amalunga athi, “Kufanele afe.”

Abarholi bamaJuda bathatha uJesu bamusa kuPilatu, owathi ekugcineni wanikela uJesu ezandleni zamajoni athileko.

Amajoni ahlekisa ngoJesu amthwesa isihlohlo sameva.

Athatha uJesu amusa endaweni ebekuthiwa yiGolgotha.

Ukuthi Golgotha kutjho, “INdawo yeKhakhayi.”

Amajoni abethela uJesu esiphambanweni.

UMariya, unina lakaJesu, begade ajame eduze kwalapho.

Begade ajame eduze kwakaJwanisi, umngani uJesu ebegade amthanda.

UJesu wathi kunina, “Uyindodana yakho.”

Wathi emnganini wakhe, “Ungummakho.”

Yeke uJwanisi wathatha uMariya bona ayokuhlala kwakhe.

UJesu warhuwelela. Yeke wahlongakala.

Baphanyula uJesu esiphambanweni.

Bambulunga esimini.

Babeka ilitje elikhulu emlonyeni wethuna.

Kwathi ngoSondo ekuseni abafazi abathileko baya ethuneni lapho.

Babona ilitje lisusiwe.

Kodwana umzimba kaJesu begade ungekho!

Ingilozi ebeyivela ezulwini yathi ebafazinabo, “UJesu uyaphila!” “Khambani niyokutjela abangani bakhe.”

Khona mhlokho amadoda amabili bekaya e-Emawusi.

Begade akhuluma ngalokho okwenzekileko.

Begade akhathazeke khulu.

UJesu weza wakhambisana nawo.

UJesu wawatjela bona bekufanele ahlongakale.

Yeke bafika emzini. Amadoda lawo athi kuJesu, “Hlala nathi.”

UJesu wangena, wahlala phasi kobana agome nawo.

Kwathi lokha uJesu nakabusisa isikwa, amadoda ahlathuluka bonyana nguJesu lo, kodwana uJesu wanyamalala.

Khona lapho amadoda abuyela eJerusalema.

Atjela abangani bawo ngalokho okwenzekileko.

Athi ambonile uJesu.

Amadoda amabili lawo ahlathulula indlela abone ngayo uJesu.

Khona lapho uJesu ngokwakhe wajama hlangana nawo.

UJesu wathi kiwo, “Ngimi ngenyama.”

Aba nethabo elikhulu.

Azi bonyana uJesu uyaphila!

IBhayibheli Lami LokuSebenzela nokuFunda INcwadi-3

IsiNdebele Literacy Programme
First digital edition 2020

© Bible Society of South Africa 2020

Illustrations © Bible Society of South Africa 1985
Illustrations by Annie Vallotton

All rights reserved. No part of this book may, without prior written permission of the copyright holder, be reproduced or transmitted in any form or by any means, electronic, mechanical or otherwise, either through photocopying, writing, audio recording, or any other system for information storage and retrieval.

Published by the Bible Society of South Africa
P O Box 5500, Tyger Valley 7536, Bellville

www.biblesociety.co.za

Epub-format: ISBN 978-0-7982-2412-3
PDF-format: ISBN 978-0-7982-2411-6